Norge hadde i 1955 mottatt 16 Piper L-18C Super Cub, som dannet grunnstammen i det som etter hvert ble Feltartilleriets fly-OP-tjeneste. Flyene var levert kostnadsfritt som en del av det amerikanske våpenhjelpprogrammet. Da fly-OP-tjenesten etter hvert skulle utvides, ble Luftforsvaret tilbudt den mer moderne Cessna L-19A, også disse vederlagsfritt som en del av våpenhjelpen (MAP). Ansvarsforholdet for OP-flyene var delt slik at Luftforsvaret hadde det tekniske ansvaret og Feltartilleriet det operative.